Дадега хIумма а ала хIара ваьхьар вацара, ша цомгуш велахь а, я дог ца дагIахь а, ша ма вахийта кхуо эр дацара. Ледарло ялийтар чIогIа иэхье хIума ду, олура дадас. Къонах гуттар а сема а, дечу гIуллакхна кийча а хила веза. Буьйсанна хан яллачу хенахь: «ХIей!» - аьлла неIартIе веанчуьнга: «Йовай!» – аьлла, дуьхьал вистхила кийча хила веза къонаха, хьоьхура цо. Цуьнан хьехарш Анзора дика схьалоцура, уьш схьалоцуш ца хилча-м дас могуьйтур а дацара.